ประกาศคณะกรรมการกิจการไปรษณีย์ เรื่อง การกำหนดวิธีปฏิบัติในการขอสอบสวนสิ่งของส่งทางไปรษณีย์และบริการการเงิน
ประกาศคณะกรรมการกิจการไปรษณีย์
ประกาศคณะกรรมการกิจการไปรษณีย์
เรื่อง
การกำหนดวิธีปฏิบัติในการขอสอบสวนสิ่งของส่งทางไปรษณีย์และบริการการเงิน[๑]
 

โดยที่การดำเนินการเกี่ยวกับการขอสอบสวนและการชดใช้ค่าเสียหายตามหมวด
๙ ไปรษณียนิเทศ พ.ศ. ๒๕๕๓ จำเป็นต้องมีการกำหนดวิธีปฏิบัติของบริษัท ไปรษณีย์ไทย
จำกัด ในการขอสอบสวนสิ่งของส่งทางไปรษณีย์และบริการทางการเงิน

อาศัยอำนาจตามความในมาตรา ๖ แห่งพระราชกฤษฎีกากำหนดอำนาจ สิทธิ
และประโยชน์ของบริษัท ไปรษณีย์ไทย จำกัด พ.ศ. ๒๕๔๖
ประกอบกับประกาศคณะกรรมการกิจการไปรษณีย์ เรื่อง ให้ใช้ไปรษณียนิเทศ พ.ศ. ๒๕๕๓
ลงวันที่ ๒ พฤศจิกายน พ.ศ. ๒๕๕๒ คณะกรรมการกิจการไปรษณีย์ออกประกาศไว้ ดังต่อไปนี้

ข้อ ๑ บรรดาการขอสอบสวนสิ่งของส่งทางไปรษณีย์และบริการการเงินให้ถือปฏิบัติตามหลักเกณฑ์และเงื่อนไขที่กำหนดในหมวด
๙ การขอสอบสวนและการชดใช้ค่าเสียหาย ในไปรษณียนิเทศ พ.ศ. ๒๕๕๓

ข้อ ๒ เพื่อให้เกิดความสะดวกและรวดเร็วในการให้บริการ
ให้กรรมการผู้จัดการใหญ่ บริษัท ไปรษณีย์ไทย จำกัด
มีอำนาจกำหนดวิธีปฏิบัติเกี่ยวกับการขอสอบสวนสิ่งของส่งทางไปรษณีย์และบริการการเงิน
และการดำเนินการอื่นใดที่เกี่ยวข้องกับการขอสอบสวนดังกล่าว ทั้งนี้ ภายใต้หลักเกณฑ์และเงื่อนไขที่กำหนดในหมวด
๙ การขอสอบสวนและชดใช้ค่าเสียหาย ในไปรษณียนิเทศ พ.ศ. ๒๕๕๓
และเมื่อได้มีการกำหนดวิธีปฏิบัติแล้วให้รายงานต่อคณะกรรมการกิจการไปรษณีย์เพื่อทราบ

ข้อ ๓ ในกรณีที่บริษัท
ไปรษณีย์ไทย จำกัด มีปัญหาเกี่ยวกับการกำหนดวิธีปฏิบัติตามข้อ ๒ ให้เสนอเรื่องต่อคณะกรรมการกิจการไปรษณีย์เพื่อพิจารณา

ข้อ ๔ ในระหว่างที่กรรมการผู้จัดการใหญ่
บริษัท ไปรษณีย์ไทย จำกัด
ยังมิได้กำหนดวิธีปฏิบัติในการขอสอบสวนสิ่งของส่งทางไปรษณีย์และบริการการเงินตามข้อ
๒ ให้บรรดากฎ ระเบียบ และข้อบังคับเกี่ยวกับการขอสอบสวนสิ่งของส่งทางไปรษณีย์และบริการการเงินที่ใช้บังคับอยู่ก่อนประกาศนี้ใช้บังคับมีผลใช้บังคับต่อไปเท่าที่ไม่ขัดหรือแย้งกับไปรษณียนิเทศ
พ.ศ. ๒๕๕๓


ประกาศ
ณ วันที่ ๒๘ กันยายน พ.ศ. ๒๕๕๕
จีราวรรณ
บุญเพิ่ม
ปลัดกระทรวงเทคโนโลยีสารสนเทศและการสื่อสาร
ประธานกรรมการกิจการไปรษณีย์










ปริยานุช/ผู้จัดทำ
๒๑ มกราคม ๒๕๕๖

อุษมล/ผู้ตรวจ
๒๑ มกราคม ๒๕๕๖























[๑] ราชกิจจานุเบกษา
เล่ม ๑๓๐/ตอนที่ ๗ ง/หน้า ๑๘๐/๑๗ มกราคม ๒๕๕๖